NEUVOSTON DIREKTIIVI 92/101/ETY,

annettu 23 päivänä marraskuuta 1992,

julkisten osakeyhtiöiden perustamista sekä niiden pääoman säilyttämistä ja muuttamista koskevan direktiivin 77/91/ETY muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 54 artiklan,

ottaa huomioon komission ehdotuksen (1),

toimii yhdessä Euroopan parlamentin kanssa (2),

ottaa huomioon talous- ja sosiaalikomitean lausunnon (3),

sekä katsoo, että

merkityn pääoman säilyttämiseksi ja osakkeenomistajien yhdenvertaisen kohtelun varmistamiseksi direktiivissä 77/91/ETY (4) rajoitetaan julkisten osakeyhtiöiden ("public limited liability company") oikeutta hankkia omia osakkeitaan,

rajoituksia, jotka koskevat yhtiön oikeutta hankkia omia osakkeitaan, sovelletaan yhtiön omiin hankintoihin sekä sellaisen henkilön hankintoihin, joka toimii omissa nimissään, mutta kyseisen yhtiön lukuun,

sen estämiseksi, että julkinen osakeyhtiö käyttää tällaisiin hankintoihin toista yhtiötä, jossa sillä on äänimäärän enemmistö tai jossa se voi muuten käyttää määräysvaltaa, noudattamatta tässä suhteessa asetettuja rajoituksia, on syytä ulottaa järjestelyt, jotka koskevat yhtiön oikeutta hankkia omia osakkeitaan, koskemaan tällaisen toisen yhtiön tärkeimpiä ja useimmin toistuvia osakkeiden hankintoja; on syytä ulottaa nämä järjestelyt koskemaan osakkeiden merkintää julkisissa osakeyhtiöissä,

direktiivin 77/91/ETY kiertämisen estämiseksi on syytä ulottaa tämä direktiivi koskemaan direktiivissä 68/151/ETY (5) tarkoitettuja yhtiöitä sekä kolmannen maan lainsäädännön alaisia yhtiöitä, joilla on vastaava oikeudellinen muoto,

jos julkisen osakeyhtiön ja toisen yhtiön, kuten esimerkiksi sellaisen yhtiön, jota tarkoitetaan johdanto-osan kolmannessa kappaleessa, suhde on ainoastaan välillinen, on syytä joustaa säännöksistä, joita sovelletaan kun tämä suhde on välitön, säätämällä äänioikeuksien käyttämisen kieltämisestä vähimmäistoimenpiteenä tämän direktiivin tavoitteiden toteuttamiseksi,

kun jäsenvaltio säätää seuraamusjärjestelmästä, joka vastaa direktiivissä 77/91/ETY säädettyjä seuraamuksia, sekä äänioikeuksien käyttämisen kieltämisestä, voidaan katsoa, että tällainen lainsäädäntö vastaa jo tämän direktiivin tavoitteita,

lisäksi on perusteltua sulkea sellaiset tapaukset tämän direktiivin soveltamisalan ulkopuolelle, joissa ammattimaisen toiminnan erityisluonne jo estää sen, että tämän direktiivin tavoitteet vaarantuisivat, ja

on syytä säätää jäsenvaltion tarvitsemasta mukautumisajasta, jotta se voi välttää toisaalta taloudellisesta rakenteestaan johtuvat rahoitusmarkkinoiden häiriöt ja toisaalta sisäistä valvontaa koskevista säännöistään johtuvat liian äkilliset seuraukset,

ON ANTANUT TÄMÄN DIREKTIIVIN:

1 artikla

Lisätään direktiiviin 77/91/ETY 24 artiklan jälkeen uusi 24 a artikla seuraavasti:

"24 a artikla

1. a) Julkisen osakeyhtiön osakkeiden merkintää, hankkimista tai hallussapitoa pidetään julkisen osakeyhtiön omina toimina, jos merkitsijä, hankkija tai hallussapitäjä on direktiivin 68/151/ETY 1 artiklassa tarkoitettu sellainen yhtiö, jossa kyseisellä julkisella osakeyhtiöllä on suoraan tai välillisesti äänten enemmistö tai jossa sillä suoraan tai välillisesti on määräysvalta.

b) Mitä a alakohdassa säädetään, sovelletaan myös, jos toinen yhtiö on kolmannen maan lainsäädännön alainen ja sen oikeudellinen muoto vastaa direktiivin 68/151/ETY 1 artiklassa tarkoitettuja yhtiömuotoja.

2. Kuitenkaan, jos julkisella osakeyhtiöllä on äänimäärän enemmistö välillisesti tai jos se voi välillisesti käyttää määräysvaltaa, jäsenvaltioiden ei tarvitse soveltaa 1 kohtaa, jos ne säätävät siitä, että toisella yhtiöllä olevaa julkisen osakeyhtiön osakkeisiin liittyvää äänioikeutta ei saa käyttää.

3. Niin kauan kuin yhtiöryhmiä koskevaa kansallista lainsäädäntöä ei ole yhteensovitettu, jäsenvaltiot voivat:

a) määritellä ne tapaukset, joissa julkisen osakeyhtiön katsotaan voivan käyttää määräysvaltaa toisessa yhtiössä; jos jäsenvaltio käyttää tätä mahdollisuutta, sen lainsäädännössä on joka tapauksessa säädettävä siitä, että määräysvaltaa voidaan käyttää, kun:

- julkisella osakeyhtiöllä on oikeus nimittää ja erottaa enemmistö toisen yhtiön hallinto- tai johtoelimen tai valvovan toimielimen jäsenistä ja se on samalla osakkeenomistaja tai sen yhtiön jäsen,

tai

- julkinen osakeyhtiö on toisen yhtiön osakkeenomistaja tai jäsen ja se käyttää yksin toisen yhtiön osakkeenomistajien tai jäsenten äänimäärän enemmistöä muiden tämän yhtiön osakkeenomistajien tai jäsenten kanssa tehdyn sopimuksen perusteella.

Jäsenvaltiot eivät ole velvollisia säätämään muista kuin ensimmäisessä ja toisessa luetelmakohdassa tarkoitetuista tapauksista;

b) määritellä ne tapaukset, joissa julkisella osakeyhtiöllä katsotaan olevan äänioikeuksia välillisesti tai katsotaan, että se voi välillisesti käyttää määräysvaltaa;

c) täsmentää ne olosuhteet, joissa julkisella osakeyhtiöllä katsotaan olevan äänioikeuksia.

4. a) Jäsenvaltioiden ei tarvitse soveltaa 1 kohtaa, kun merkintä tai hankinta tehdään tai osakkeita pidetään hallussa toisen henkilön lukuun kuin sen, joka osakkeet on merkinnyt tai hankkinut tai joka pitää niitä hallussaan ja joka ei ole 1 kohdassa tarkoitettu julkinen osakeyhtiö eikä toinen osakeyhtiö, jossa julkisella osakeyhtiöllä suoraan tai välillisesti on äänimäärän enemmistö tai jossa se voi suoraan tai välillisesti käyttää määräysvaltaa.

b) Jäsenvaltion ei tarvitse myöskään soveltaa 1 kohtaa, kun merkinnän tai hankinnan tekee tai osakkeita pitää hallussaan toinen yhtiö arvopaperinvälittäjänä ja osana ammattimaista toimintaansa edellyttäen, että se on jäsenvaltiossa sijaitsevan tai toimivan arvopaperipörssin jäsen tai sen on hyväksynyt tai sen toimintaa ohjaa jäsenvaltion viranomainen, jolla on toimivalta valvoa ammattimaisia arvopaperinvälittäjiä, joihin luetaan tässä direktiivissä myös luottolaitokset.

5. Jäsenvaltion ei tarvitse soveltaa 1 kohtaa, kun toisen osakeyhtiön julkisessa osakeyhtiössä omistamat osakkeet on hankittu ennen kuin näiden kahden yhtiön suhde oli 1 kohdassa säädettyjen perusteiden mukainen.

Kuitenkin näihin osakkeisiin liittyviä äänioikeuksia ei saa käyttää ja nämä osakkeet on otettava huomioon arvioitaessa, onko 19 artiklan 1 kohdan b alakohdassa säädetty edellytys täyttynyt.

6. Jäsenvaltioiden ei tarvitse soveltaa 20 artiklan 2 ja 3 kohtaa eikä 21 artiklaa, kun toinen yhtiö on hankkinut julkisen osakeyhtiön osakkeita, jos ne säätävät:

a) että toisen yhtiön julkisen osakeyhtiön osakkeisiin liittyviä äänioikeuksia ei saa käyttää.

b) julkisen osakeyhtiön hallinto- tai johtoelimen jäsenet ovat velvollisia ostamaan takaisin 20 artiklan 2 ja 3 kohdassa ja 21 artiklassa tarkoitetut osakkeet hintaan, johon tämä toinen osakeyhtiö on ne hankkinut; tätä seuraamusta ei sovelleta siinä tapauksessa, että edellä mainitut jäsenet voivat osoittaa, että julkisella osakeyhtiöllä ei ole ollut osuutta kyseisten osakkeiden merkitsemisessä tai hankinnassa."

2 artikla

1. Jäsenvaltioiden ei tarvitse soveltaa direktiivin 77/91/ETY 24 a artiklaa osakkeisiin, jotka on hankittu ennen 3 artiklan 2 kohdassa tarkoitettua ajankohtaa.

Näihin osakkeisiin liittyviä äänioikeuksia ei kuitenkaan saa käyttää ja osakkeet on otettava huomioon arvioitaessa, onko mainitun direktiivin 19 artiklan 1 kohdan b alakohdassa säädetty edellytys täyttynyt.

2. Rahoitusmarkkinoiden häiriöiden välttämiseksi Belgian kuningaskunta voi lykätä tällaisiin äänioikeuksiin liittyvää äänioikeuden käytön kieltoa 1 päivään tammikuuta 1998, jos:

- äänioikeudet liittyvät osakkeisiin, jotka on hankittu ennen kuin tämä direktiivi annettiin tiedoksi, ja

- äänioikeudet ovat enintään 10 prosenttia julkisen osakeyhtiön osakkeisiin liittyvistä äänioikeuksista kaikkien niiden yhtiöiden osalta, joiden suhde julkiseen osakeyhtiöön on direktiivin 77/91/ETY 24 a artiklan 1 kohdassa säädettyjen perusteiden mukainen.

3 artikla

1. Jäsenvaltioiden on annettava 1 päivään tammikuuta 1994 mennessä tämän direktiivin noudattamisen edellyttämät lait, asetukset ja hallinnolliset määräykset. Niiden on ilmoitettava tästä komissiolle viipymättä.

2. Jäsenvaltioiden on saatettava nämä määräykset voimaan viimeistään 1 päivänä tammikuuta 1995.

3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

4. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.

4 artikla

Tämä direktiivi on osoitettu kaikille jäsenvaltioille.

Tehty Brysselissä 23 päivänä marraskuuta 1992.

Neuvoston puolesta

Puheenjohtaja

N. LAMONT

(1) EYVL N:o C 8, 12.1.1991, s. 5;

EYVL N:o C 317, 7.12.1991, s. 13

(2) EYVL N:o C 240, 16.9.1991, s. 103; päätös 28.10.1992

(3) EYVL N:o C 269, 14.10.1991, s. 21

(4) EYVL N:o L 26, 31.1.1977, s. 1. Direktiivi sellaisena kuin se on viimeksi muutettuna Espanjan ja Portugalin liittymisasiakirjalla.

(5) EYVL N:o L 65, 14.3.1968, s. 8